行路難贈蕭坦翁
作者：朱繼芳
朝代：宋

paragraphs: 行路難，居不易，旋買生柴煮一字。
三千風月不直一杯水，何用狂吟動天地。
君不見陸天隨，忍窮讀書白眼屠沽兒。
又不見孟東野，載少於車車是借。
丈夫吐氣摩星斗，六印黄金真唾手。
莫吟詩，詩能窮人君不知。
古人坐詩窮到骨，今人方笑古人癡。
又聞夜半舟移壑，却嘆東門黄犬華亭鶴。
人生短長無百年，富貴未必如賤貧。
富貴賤貧何足據，出門總是亡羊路。
居不易，行又難，况是長安十二門。
相逢一笑豈易得，莫惜床頭沽酒錢。